  Майя Бывальцева Иж тыметлэн пыдэсысьтыз ар пумозь 870 кубометр луоез ӝутозы. Со ужлэн ужпумез — тыметэз тазатон. 13-тӥ куарусёнэ журналистъёслы со сярысь вераз Удмуртиысь инкуазь узырлыкъёсъя но инкуазез утёнъя министр Александр Нестеров. Ужрадъёс тыметэз йӧназъянъя ӵектос улсын 2014-тӥысен 2016-тӥ арозь ортчытӥсько. «Со дыр ӵоже тыметлэн 112 гектар быдӟа пыдэсыз сузямын луоз, Ленин ёросын 720 кубометр мында луо поттэмын луоз, Воложкаын — 150 сюрс кубометр», — ивортӥз министр. Со оскемзэ вераз, Воложка палан ужъёслэсь быдӟалазэс азьланяз будэтыны луоз шуыса, угось ярдурлэсь кыдёкын кылдэм луолэсь, но вутурынъёслэсь шормуӵъёс ярдурысь вулэсь ӟечлыксэ урод каро. Тыметэз тазатон ужын бадӟым инты басьтэ чорыгъёсты лэзён. Тодэ вайытом, таяз арын пӧсьтолэзе тыметэ 53 сюрс пичи чипейёсты лэзизы, оглом 600 килограмм мында. Вулэсь ӟечлыксэ эскеронлы берло йылпумъянъёсъя, гудырикошконэ 1 миллилитр вуын лызо-вож турынъёслэн 667 сюрс клеткаоссы шараямын. Ӵошатон вылысь, 2013-тӥ арын 1 миллилитрын 1 миллион 930 сюрс клеткаос вал. 2015-тӥ арен ӵошатыса, лызо-вож вутурынъёслэн лыдзы 40 процентлы кулэсмиз, со сяна, алюминийлэн но кортлэн кылем суретъёссы кӧня ке процентлы кулэсмизы. ВАТСАН Тыметэз йӧназъянъя ӵектос 2014–2016 аръёслы чакламын. Солы оглом 478 миллион манет висъямын, со пӧлысь 373 миллион манетэз — федерал коньдэтысь. Тегъёс: Мерлык Ижкар Экология Удмуртия тымет инкуазь инкуазезутёнъяминистерство  